ชัยชนะที่แท้จริงของ ‘ศรีสะเกษ นครหลวงโปรโมชั่น’
 นี่คือบทใหม่ของประวัติศาสตร์มวย แม็กซ์ เคลเลอร์แมน (Max Kellerman) ผู้บรรยายมวยชาวสหรัฐอเมริกา ทางช่อง HBO Boxing กล่าวหลังได้เห็นชัยชนะที่สมบูรณ์แบบของ เจ้าแหลม-ศรีสะเกษ นครหลวงโปรโมชั่น หรือ ศรีสะเกษ ศ.รุ่งวิสัย (Sor Rungvisai) ที่สยบทุกเสียงครหาด้วยการตะบันหมัดขวาใส่หน้า ช็อกโกลาติโต (Chocolatito) โรมัน กอนซาเลซ จนร่วงเป็นนกปีกหักแค่ยกที่ 4 ไรท์ครอส หมัดนั้นไม่ต่างอะไรจากหมัดส่งวิญญาณนักมวยของยอดนักชกระดับตำนานชาวนิการากัว ให้ไปสู่สุคติ ภาพการร่ำไห้ด้วยหัวใจสลายของ ราเควล โดนา ภรรยาสาวของ กอนซาเลซ ก็บ่งบอกบทสรุปของเรื่องราวได้เช่นกัน เพราะนี่เป็นครั้งแรกที่เธอต้องเห็นคู่ชีวิตซึ่งครั้งหนึ่งเป็นตำนานไร้พ่ายมานานถึง 46 ไฟต์ ต้องแพ้อย่างหมดสภาพเช่นนี้ และนี่เป็นครั้งที่สองแล้วที่เธอและชาวโลกได้เห็น โรมัน กอนซาเลซ พ่ายให้กับนักชกจากแดนอีสานของไทย ชัยชนะครั้งนี้สยบทุกข้อสงสัยว่าชัยชนะในไฟต์แรกของเจ้าแหลมเป็นแค่เรื่องบังเอิญหรือโชคดี เจ้าแหลม ศรีสะเกษ คนนี้คือ ของจริง และเขากลายเป็นซูเปอร์สตาร์คนใหม่ของวงการอย่างเป็นทางการไฟต์ล้างตาที่ต้องใช้น้ำตาล้าง ความจริงการกลับมาพบกันอีกครั้งของคู่นี้ไม่น่าจะเกิดขึ้นเร็วขนาดนี้หาก โรมัน กอนซาเลซ ไม่มีเครื่องหมายคำถามตัวใหญ่เท่าโลกในหัวใจ เพราะเขาไม่เชื่อว่าการพ่ายแพ้ในไฟต์ที่แล้วของเขาซึ่งเป็นการแพ้ครั้งแรกในสังเวียนด้วยนั้น เป็นการแพ้จริงๆ ฟากฝ่ายยอดนักชกที่ได้รับการยกย่องว่าเก่งที่สุดคนหนึ่งเมื่อเทียบปอนด์ต่อปอนด์ เชื่อว่าไฟต์ดังกล่าวมีการตัดสินที่ไม่เป็นธรรม โดยนอกจาก ศรีสะเกษ จะชนะคะแนนอย่างไม่เป็นเอกฉันท์แล้ว ตัวเขายังเสียเปรียบจากแผลแตกที่หางคิ้วขวาซึ่งเกิดจากการศีรษะชนกันจนเลือดไหลเข้าตาตลอดการชก มันเป็นสิ่งที่เขาและทีมงานมองว่าเป็นการตุกติกของคู่ชกชาวไทย เมื่อมันยังคาใจ สิ่งที่เกิดขึ้นตามมาคือการยื่นประท้วงต่อสภามวยโลก (WBC) ทันทีที่ไฟต์จบลง ในฐานะอดีตแชมป์โลก 4 รุ่นอย่าง โรมัน กอนซาเลซ ต้องการล้างตาด้วยเลือดและชัยชนะ ตามกฎและตามสถานการณ์ที่ทุกฝ่ายเองก็อยากเห็นไฟต์นี้เกิดขึ้นอีกครั้ง (ยกเว้นฝ่ายค่ายนครหลวงโปรโมชั่นที่อยากเจอคู่ชกคนอื่นก่อน) ทางสภามวยโลกจึงมีมติเมื่อวันที่ 5 เมษายน ให้ทั้งสองคนขึ้นชกไฟต์รีแมตช์ทันทีที่สภาพร่างกายพร้อม เพียงแต่ไฟต์ที่ว่าเกิดขึ้นเร็วมาก จากเดิมมีการคาดกันว่าไฟต์นี้น่าจะเกิดขึ้นในช่วงปลายปี อย่างเร็วคือเดือนตุลาคม อย่างช้าคือเดือนพฤศจิกายน กลายเป็นว่ากำหนดการชกล้างตามีขึ้นในวันที่ 9 เดือน 9 มันเร็วเกินกว่าที่ ช็อกโกลาติโต้ จะฟื้นตัวกลับมาสมบูรณ์อีกครั้งหรือไม่? ตรงนี้น่าคิด แต่สำหรับเจ้าแหลมนั้นตัวเขาไม่บอบช้ำอะไรมากมายนักจากไฟต์แรก และการมีเวลาเตรียมตัวถึง 4 เดือนมันเยอะกว่าตอนที่รู้ตัวว่าจะต้องไปขึ้นชกกับ โรมัน กอนซาเลซ เมื่อต้นปีทีผ่านมาถึง 2 เท่า ไฟต์แรกเขามีเวลาเตรียมตัวแค่ 2 เดือนเท่านั้น ดังนั้นการมีเวลามากกว่าเดิม 2 เท่าทำให้เขาสามารถทำทุกอย่างได้ตามโปรแกรมการฝึก ในขณะที่คนค่อนโลกมั่นใจว่าเข็มขัดแชมป์โลกในรุ่น ซูเปอร์ฟลาย (ซูเปอร์ฟลายเวต 115 ปอนด์) จะกลับไปอยู่ที่เอวของ โรมัน กอนซาเลซ เจ้าแหลม ศรีสะเกษ ก็มั่นใจทั้งน้ำเสียง สีหน้า และแววตาว่าเขาเตรียมตัวมาเป็นอย่างดี และไม่มีคำว่ากลัวแม้แต่น้อย สุดท้ายเราก็ได้เห็นอย่างที่เราได้เห็น เราได้เห็นไฟต์ที่ประทับใจคนทั้งโลก ไฟต์ที่ทำให้เราหัวใจเต้นระรัวเมื่อได้เห็นยอดนักชกชาวไทยเดินหน้าแลกหมัดกับนักชกระดับตำนานอย่างดุเดือด ไฟต์ที่ เจอร์เมน สแปรดลีย์ (Jermaine Spradley) บรรณาธิการของเว็บไซต์กีฬาชื่อดังbleacherreport.com ยกย่องว่าเป็นไฟต์ที่ดีที่สุดในรอบ 15 ปี และบทสรุปไฟต์ที่นักมวยเซาท์พาว (Southpaw) หรือมวยซ้าย ใช้หมัดขวาบวกเข้าที่ใบหน้าของอดีตแชมป์โลกผู้ยิ่งใหญ่ เป็นการปิดฉากไฟต์ล้างตาของ โรมัน กอนซาเลซ ด้วยหยาดน้ำตาของภรรยาสาว กับความภูมิใจที่ถูกฉีกขาดจนสะบั้นจากยามเซ็นทรัลสู่ซูเปอร์สตาร์ผืนผ้าใบ ไฟต์นี้ผมรู้ว่าผมจะน็อกเขาได้ครับ ในถ้อยคำของผู้ชนะ มันอาจฟังดูน่าหมั่นไส้อยู่เล็กน้อยครับ แต่ถ้าใครรู้จักและใกล้ชิดกับ ศรีสะเกษ ย่อมรู้ว่ามันเป็นการพูดแบบซื่อๆ ของคนซื่อๆ ที่คิดอย่างไรก็พูดแบบนั้น มันเป็นการพูดแบบ ไม่ได้โม้ ในความหมายที่หมายความเช่นนั้นจริงๆ ไม่ได้แกล้งยียวนเหมือนคำพูดอมตะของอดีตฮีโร่กำปั้นของไทยตลอดกาลอย่าง สมรักษ์ คำสิงห์ ศรีสะเกษ พูดแบบนี้เพราะเขามั่นใจกับการเตรียมตัวมาของตัวเอง ซึ่งเขาเชื่อว่าดีพอ และเราก็ได้เห็นแล้วว่าความมั่นใจนั้นไม่ได้เกินเลยไปจากความเป็นจริง มากไปกว่านั้นคือการที่เขามั่นใจว่า ณ เข็มนาฬิกาเดินไปนี้ต่อให้ต้องไปเจอกับใครเขา เขาก็เชื่อว่าเขาสู้ได้ทุกคน ไม่ว่าจะเป็น ฮวน ฟรานซิสโก เอสตราดา หรือจะเป็น นาโอยะ อิโนะอุเอะ ที่เป็นมวยมือดีอีก 2 คนที่อยู่ในพิกัดเดียวกันก็ได้ทั้งนั้น อย่างไรก็ดีการล้มโคตรมวยอย่าง โรมัน กอนซาเลซ ได้ถึง 2 ไฟต์ติดต่อกันทำให้เขากลายเป็นซูเปอร์สตาร์ตัวจริงในชั่วข้ามคืน สถานะที่เปลี่ยนแปลงเช่นนี้ ต่อให้เป็นคนรู้ผิดชอบชั่วดีมาจากไหน มันมีโอกาสจะเผลอไผลได้ ตรงนี้อยากเห็น ศรีสะเกษ ดูแลตัวเองให้ดีเหมือนที่ผ่านมา เพราะผมเชื่อว่าคนไทยมากมาย-ชื่นชอบและชื่นชมตัวเขาอย่างที่เขาเป็นจริงๆ เรื่องราวการต่อสู้ชีวิตที่ยากลำบาก ความกล้าหาญที่จะผจญภัยกับการตัดสินจากบ้านเกิดเมืองนอนมาด้วยเงินเพียง 4000 บาท โดยที่ยังต้องดูแลชีวิตและหัวใจอีกหนึ่งดวงที่ตัดสินใจมาเผชิญโชคชะตาด้วยกัน ผ่านความยากลำบากมาด้วยกันสารพัด ในวันที่ลำบากชีวิตมันยากถึงขั้นเป็นพนักงานรักษาความปลอดภัย ต้องหาเศษอาหารที่เหลือจากร้านอาหารในห้าง หรือวันที่มีเงินซื้อมาม่าเพียงห่อเดียวก็เลือกจะตักเส้นให้แฟนสาวได้กินจนอิ่มท้อง ส่วนตัวเองขอซดน้ำกับข้าวก็พอ มันเป็นเรื่องราวของสุภาพบุรุษตัวเล็กๆ ที่ยิ่งใหญ่ เป็นเรื่องราวของคนที่สมควรดูเป็นเยี่ยงอย่าง ทั้งในแง่ของความอดทน ความมุ่งมั่น การต่อสู้ที่ไม่ลดละ และการที่ไม่เคยละทิ้งความฝันแม้ในวันที่ชีวิตจะยากลำบากแค่ไหน เรื่องพวกนี้คือชัยชนะที่แท้จริงของชีวิต ดังนั้นไม่ว่า ศรีสะเกษ จะขึ้นชกอีกกี่ไฟต์ เขาก็ไม่มีวันแพ้Photo: HBO Boxing
ชัยชนะครั้งนี้ของ เจ้าแหลม-ศรีสะเกษ นครหลวงโปรโมชั่น ที่ตะบันหมัดขวาใส่หน้า ช็อกโกลาติโต (Chocolatito) โรมัน กอนซาเลซ จนร่วงเป็นนกปีกหักแค่ยกที่ 4 เป็นการสยบทุกข้อสงสัยว่าชัยชนะในไฟต์แรกของเจ้าแหลมเป็นแค่เรื่องบังเอิญหรือโชคดีในขณะที่คนค่อนโลกมั่นใจว่าเข็มขัดแชมป์โลกในรุ่น ซูเปอร์ฟลาย (ซูเปอร์ฟลายเวต 115 ปอนด์) จะกลับไปอยู่ที่เอวของ โรมัน กอนซาเลซ แต่เจ้าแหลม ศรีสะเกษ ก็มั่นใจทั้งน้ำเสียง สีหน้า และแววตาว่าเขาเตรียมตัวมาเป็นอย่างดี และไม่มีคำว่ากลัวแม้แต่น้อยการล้มโคตรมวยอย่าง โรมัน กอนซาเลซ ได้ถึง 2 ไฟต์ติดต่อกันทำให้ศรีสะเกษ กลายเป็นซูเปอร์สตาร์ตัวจริงในชั่วข้ามคืน